Aðsend grein frá Hönnunar - og arkitektúrdeild Listaháskóla Íslands Alþjóðlega hönnunarsýningin Crossover opnar 19. september næst komandi í Old Truman Brewery í London sem hluti af London Design Fair . Á Crossover sýna listamenn frá Belgíu , Danmörku , Frakklandi , Finnlandi , Ítalíu , Mexíkó , Svíþjóð , Sviss , Tyrklandi , Noregi og Íslandi . Átta hönnuðir frá Íslandi taka þátt í sýningunni en sýningarstjórar íslenska hlutans eru þær María Kristín Jónsdóttir og Hlín Helga Guðlaugsdóttir . Íslensku hönnuðirnir sem taka þátt eru Rúna Thors fagstjóri vöruhönnunar við Listaháskóla Íslands og Hildur Steinþórsdóttir stundakennari við skólann en samstarf þeirra gengur undir nafninu TOS , Tinna Gunnarsdóttir prófessor í vöruhönnun við Listaháskóla Íslands , Björn Steinar Blumenstein fyrrum nemandi og núverandi stundakennari við skólann , Theódóra Alfreðsdóttir stundakennari við Listaháskóla Íslands , Stúdíó Flétta sem samanstendur af Birtu Rós Brynjólfsdóttur og Hrefnu Sigurðardóttur fyrrum nemendum við LHÍ , 1 + 1 + 1 sem er samstarf Hugdettu frá Íslandi , Petru Lilju frá Svíþjóð og Alto + Alto frá Finnlandi , Ragna Ragnarsdóttir og Studio Hanna Whitehead . Hönnunarfyrirtækið Adorno stendur fyrir sýningunni en Adorno var stofnað í Kaupmannahöfn árið 2017 af þeim Kristian Snorre Andersen og Martin Clausen . Adorno leggur upp með alþjóðlegt samstarf sjálfstætt starfandi hönnuða frá ólíkum löndum og skoðar samband hönnunar , handverks og lista . Í fréttatilkynningu frá Adorno í tengslum við sýninguna er tekið fram að með henni sé lögð áhersla á að auðvelda samtal milli ólíkra menningarhluta heimsins ; samtal sem á sér upphaf í hönnun og ákveðinni fagurfræði en kemur óhjákvæmilega til með að hafa áhrif á menningarlega og samfélagslega þætti síðar meir . Með stefnumóti alþjóðlegra hönnuða sé hægt að gefa til kynna strauma og stefnur í hönnun ólíkra landa og endurspegla þannig stöðu hönnunar og handverks samtímans . Þá er einnig talað um vöruna sem safngrip , en undirtitill sýningarinnar er fjölmenningalegt hönnunarferðalag safngripa ( e. A cross-cultural collectible design journey ) . Mikil áhersla er lögð á samtal lista , hönnunar og handverks á sýningunni og áhersla á skapandi þátt hönnunnar . Hugmyndafræði verkanna og hönnunarferlið sjálft er þannig megininntak sýningarinnar en ekki hefðbundin hlutahönnun sem styðst við fjöldaframleiðslu og er miðuð við fjölda neytenda . Þessi nálgun Adorno á hönnun endurspeglar þær áherslur sem sjá má á hönnunarhátíðum og í hönnunarháskólum víða um heim , meðal annars í Listaháskóla Íslands en á námsbraut í vöruhönnun er mikil áhersla lögð á að skoða ferli sem liggur að baki vöru , möguleg samfélagsleg áhrif sem hönnun getur haft og hvernig nýta megi hönnun til að koma ákveðnum skilaboðum á framfæri eða vekja fólk til umhugsunar um daglegt líf og hvernig hversdagslífið er ætíð hluti af stærra kerfi . Nemendur kynntir fyrir fjölbreyttum tækjum og tólum Á námsbraut í vöruhönnun er lögð áhersla á að kynna fyrir nemendum fjölbreytt tæki og tól sem þau geta nýtt til að móta og miðla hugmyndum sínum á skapandi hátt . Meðal þess sem nemendur á námsbrautinni hafa fengist við á undanförnum árum eru verkefni á sviði matarhönnunar , efnisrannsókna og staðbundinnar framleiðslu . Þá er lögð áhersla á að nemendur fái þjálfun við að vinna hönnunarverkefni í samstarfi við stofnanir , félög og samtök í samfélaginu og hafi þannig bein áhrif inn í samfélagið , jafnvel á meðan á námi stendur . Þegar nemendur fá tækifæri til að kynnast ólíkum efnum , tileinka sér nýja tækni , endurskoða ferla og hanna kerfi eða hluti inn í ákveðið samhengi öðlast þeir færni til að nýta hönnun sem afl til umbóta og í samhengi við umhverfi sitt . Sigrún Alba Sigurðardóttir , deildarforseti hönnunar - og arkitektúrdeildar Listaháskóla Íslands segir meðal annars : „ Á Íslandi eru möguleikar til fjöldaframleiðslu takmarkaðir en margir ónýttir möguleikar í staðbundinni framleiðslu . Á námsbraut í vöruhönnun förum við því í samstarf við íslensk fyrirtæki , með það að leiðarljósi að endurskoða þau ferli og kerfi sem fyrir eru . Við könnum möguleika á viðbótum inn í framleiðsluferlið , breyttum aðferðum eða nýtingu á þeim efnum sem fara til spillis í stað þess að byrja á því að hanna hluti og leita svo að framleiðendum . Okkar hugsjón er sú að hönnun í samtímanum eigi ekki að stuðla að aukinni neyslu eða byggja á framleiðsluaðferðum sem hafa neikvæð áhrif á umhverfi sitt , heldur þurfi að líta á hönnun sem hluta af lausn á vandanum . Nú á tímum loftslagsbreytinga er ekki að undra að ungir hönnuðir skuli leggja síaukna áherslu á að skoða samhengi þeirra hluta sem þau vinna með , leggjast í rannsóknir til að nýta efni á nýjan hátt , stokka upp manngerð kerfi sem við höfum lengi litið á sem sjálfgefin , og leita leiða til að skapa eitthvað nýtt með því að endurhugsa og endurnýta með umhverfisvæn sjónarmið að leiðarljósi . Í Listaháskóla Íslands er lögð mikil áhersla á að hugsa á gagnrýninn og skapandi hátt um hið viðtekna og leita leiða til að finna skapandi lausnir á einstaka málum og hugsa um heildina út frá nýjum forsendum . “ Hér fyrir neðan má sjá nokkur dæmi um verkefni sem nemendur við námsbraut í vöruhönnun hafa unnið í sínu námi : Signý Jónsdóttir nýútskrifaður vöruhönnuður og Sveinn Steinar Benediktsson mastersnemi í hönnun unnu að rannsókn í sumar þar sem þau könnuðu möguleika melgresis , en melgresi er ein af okkar helstu landgræðslujurtum . Sjónum var beint að styrkleikum grassins til að auka meðvitund almennings um mikilvægi þess nú á tímum . Verkefnið verður kynnt á Hönnunarmars 2020 . Silvía Sif úr námskeiðinu Staðbundin framleiðsla . Verkefnið var unnið í samstarfi við Ás vinnustofu , Sóló húsgögn og Seglagerðina Ægi . Þekking og efni frá Sóló húsgögnum og Seglagerðinni voru nýtt til að skapa vöru í Ás . Varan skyldi vera úr efnum sem yrði annars hent og að hafa gott notagildi . Sylvía segir : „ Þá vildi ég að hún væri einföld í framleiðslu en með þónokkrum og fjölbreyttum skrefum í ferlinu svo sem flestir hjá Ás gætu tekið þátt í að búa hana til , til að mynda við að myndskreyta vöruna . “ Íris Friðmey Sturludóttir og Móna Lea Óttarsdóttir úr námskeiðinu Tilraunastofa . „ Frumskógargufubað “ , úr staðbundnum plöntum frá ræktendum í Hrunamannahreppi , tómatplöntum og rósum . Verkefnið er innblásið af rússnesku gufubaði og svokölluðu „ forest bathing “ .